Matovič, Igor, poslanec NR SR (2023-03-30):
Ďakujem veľmi pekne. Rozprava bola plodná k tomuto návrhu zákona. Jasné, uvedomujem si, že je to háklivá otázka a otázka platov je vždy veľmi háklivá (povedané so smiechom), ak som už použil toto slovo. Mrzí ma, také tie klamstvá, ktoré sa podsúvajú ľuďom, verejnosti, a mrzí ma to, že to robia aj niektorí novinári. Dovolím si teraz spomenúť aj pána Krivošíka z Postoja, ktoré, si myslím, že je vcelku objektívne médium, ale podsúvať ľuďom to, že Matovič navrhuje, aby poslanci mali len priemerný plat, a nepovedať, že zároveň by im zostali paušálne náhrady, ktoré sú vo výške 1,8-, alternatívne 2,1-násobku priemernej mzdy bez akýchkoľvek daní a odvodov, tak je dosť hrubé skresľovanie návrhu, ktorý predkladám. Čiže ešte raz. Áno, platy poslancov sa skladajú z dvoch zložiek. Jedno je samotný plat, ten je trojnásobok priemerného platu spred dvoch rokov plus paušálne náhrady, ktoré sa nezdaňujú, a tie sú v prípade ľudí, ktorí bývajú, alebo poslancov v Banskobystrickom... pardon, Bratislavskom kraji 1,8-násobok priemernej mzdy, a tí, ktorí sú mimo Bratislavského kraja, je to 2,1-násobok priemernej mzdy. Návrh, ktorý predkladám, hovorí o tom, že znížme ten základný plat z trojnásobku na jednonásobok, do paušálnych náhrad nechoďme a umožnime alebo, lepšie povedané, zlegalizujme, alebo očistime, očistime financovanie poslancov zo zdrojov štátneho rozpočtu. Čo tým chcem povedať? Chcem povedať to, že poslanci za ĽSNS dlhé roky si vyplácajú doplatky zo štátneho príspevku v tisíckach eur mesačne popri platoch poslancoch a odmietajú zverejniť, koľko komu a na základe akých kritérií. Čiže ešte raz. Toto nie je návrh, ktorý by zavádzal možnosť, že strana môže doplatiť poslancovi niečo, to už aj dnes je možné, je to legálne. Poslanec môže byť zamestnaný, môže mať dohodu, nikde nenájdete žiadne ustanovenie zákona, ktoré by neumožňovalo politickej strane, aby doplácala alebo mala nejaký ešte nejaký zmluvný vzťah s poslancami zvolenými za tú istú stranu. A ešte raz hovorím ten príklad. Možno to robia aj druhé strany, o druhých stranách sa to zatiaľ nevie, ale každopádne ĽSNS tuneluje systematicky štátny príspevok dlhé roky, aj teda tí, čo teraz sú akože v Republike, tunelovali, systematicky sa podieľali na tom, že tunelovali príspevok štátny, ktorý dostávali od štátu, či už to bolo nejaké držhubné, alebo čo to robili, však nech nám tuto poslanec Kočiš povie, že to, jak to fungovalo u nich. Každopádne tisícky eur mesačne na poslanca, odmietali dlhé roky zverejniť komu, koľko, na základe akých kritérií, preto my prichádzame s návrhom, že politické strany, keď by vyplácali poslancom čokoľvek, musia zverejniť presne komu, koľko a na základe akých kritérií. Čiže tento návrh je v ústrety väčšej transparentnosti, aby sme zamedzili takémuto tunelovaniu potichu štátneho príspevku v prospech samotných poslancov, ktorí, ktorí tvoria tú stranu, alebo teda sú za tú stranu zvolení, a zároveň vnášame do odmeňovania poslancov spravodlivosť, ktorej sú vystavené milióny ľudí, ktorí pracujú v normálnych zamestnaniach. Ruku na srdce, koľko kolegov poznáte, že sem chodia len postláčať gombíčky a v podstate vôbec žiadnu poslaneckú prácu nevykonávajú, nestretávajú sa s ľuďmi, neanalyzujú ich problémy, nenavrhujú riešenia, nepredkladajú zákony, nestretávajú sa možno s ďalšími ľuďmi, ktorých, ktorých sa tie zákony týkajú, nedávajú žiadne faktické, prídu, odhlasujú, odídu a v podstate to je všetko, za čo berú plat. A ruku na srdce, že poznáte určite aj vo svojich kruhoch, alebo teda poslancov, ktorých bližšie poznáte, takých, ktorí si to naozaj odmakajú a sú aj možno takí, ktorí teda tej politike venujú možno aj dvanásť hodín denne. Ale jeden aj druhý majú rovnaký plat. Aj ten, čo sa politike venuje hodinu denne, aj ten, čo sa politike venuje dvanásť hodín denne. A to asi tu je niekde trošku problém. Čiže preto aj keď chceme, aby sme priblížili politiku bližšie k ľuďom, je správne, aby sme ľuďom dali pocítiť, že aj odmeňovanie poslancov má nejaké pravidlá, že poslanci sú platení podľa zásluh. A dobre, nech každá politická strana si vymyslí zásluhy a kritériá podľa svojho receptu, podľa svojho gusta, ale hlavne nech tie kritériá zverejní, a potom nech ľudia vedia konfrontovať, teda že či naozaj podľa tých kritérií tých jednotlivých poslancov odmeňujú. Keď raz zverejnia niekde, že tuto pán poslanec, vidím, Benčík, nech mi odpustí, má každý deň stretnutie s občanmi po tri hodiny a ľudia budú vedieť, že sa nevedia mu ani dovolať a nevedia sa s ním stretnúť, tak budú vedieť, že niekde tam je rozpor. Alebo budú vedieť, že naozaj s ním, kedykoľvek mu zavolajú, vedia sa s ním stretnúť a naozaj v poslaneckej kancelárii on denne trávi tri hodiny tým, že sa stretá s občanmi, tak ľudia budú mať omnoho lepší pocit, že platy poslancov zodpovedajú výkonu a nejakej tej spravodlivosti vnútornej, a budú mať hlavne pocit, že tak ako oni sú spravodlivo odmeňovaní za svoju prácu, alebo teda v rámci firmy, keď jednoducho nepríde do práce, tak nemá zaplatený ten deň, keď opakovane nepríde, tak možno aj o tú prácu príde, keď urobí nejaký zlepšovák, tak má niečo navyše, keď sa snaží viac ako druhí, tak má niečo navyše, keď sa snaží menej ako druhí, tak má menej, tak ľudia by mali pocit, že naozaj aj to odmeňovanie poslancov nie je úplne odtrhnuté od bežnej reality ľudí. A duplom si myslím, že v situácii, keď de facto čistý plat s paušálnymi náhradami poslanca je niekde okolo 5-tisíc eur, tak o to viac tí ľudia by mali mať pocit, že to odmeňovanie je spravodlivé, lebo čistý plat obyčajného človeka nedosahuje ani tisíc eur v priemere. Tým pádom vidia, že poslanci sú platení päťkrát lepšie, ako sú v priemere platení obyčajní ľudia. Tak chcú vidieť teda, keď už teda máte platy päťkrát vyššie, páni, tak chceme vidieť, že aké sú tie kritériá, na základe čoho, že naozaj si to odmakáte. Čiže naozaj si myslíme, že tento návrh zákona robí odmeňovanie poslancov spravodlivejšie, približuje politiku trošku bližšie k ľuďom, že ľudia nebudú mať ten pocit, že aj odmeňovanie poslancov je úplne odtrhnuté od bežnej reality, ktorú oni zažívajú v svojich životoch. A to, čo som povedal na začiatok, zabraňuje to podvodom, ako, ako páchajú dlhé roky kolegovia z ĽSNS a z Republiky, kde si vlastne nadeľovali zo štátneho príspevku tisíce eur mesačne ako doplatky k im ich biednym poslaneckým platom. Že je fér, aby keď už takýmto spôsobom politická strana siaha na štátny príspevok a dopláca niečo ktorémukoľvek poslancovi, aby ľudia o tom vedeli, aby videli, poznali výšku, aby vedeli, kedy to tak bolo vyplatené, a aby videli kritériá na základe čoho sa tak deje. Ďakujem veľmi pekne za rozpravu, aj keď ste sa jej zúčastnili, alebo nezúčastnili. Bol by som veľmi rád, aby ste, aby si kapre v tomto prípade rybrí... rybník vypustili, ale zároveň sa obávam, že tá ochota tu nebude veľká a taká falošná kolegialita zabezpečí, že jednoducho toto tabu neprekročíme a budeme to považovať ako istú červenú čiaru tuto od kolegov z SaS, ktorí majú názor, že tí ľudia, čo žijú tie bežné životy, to sú len takí obyčajní ťuťmáci, a preto treba, aby, aby ľudia v parlamente mali päťtisícové platy, lebo teda vtedy sem príde tá elita. Ja osobne som vôbec neni presvedčený, že výška platu zabezpečuje charakter poslanca. Jednoducho keď je niekto bezcharakterný mimo parlamentu, bude bezcharakterný v parlamente bez ohľadu na to, koľko bude zarábať. Jednoducho charakter si za prachy nekúpiš. Takže bol by som veľmi rád, aby sme upravili aspoň tú finančnú stránku odmeňovania poslancov, a zároveň pre tých z vás, ktorí si teda neviete predstaviť, že by ste žili s nižším platom, ja hovorím, že toto neznamená, že by ste mali nižší plat. Stačí len si dohodnúť v rámci vašej politickej strany kritériá, na základe čoho budete mať doplatky, a môžete mať aj vyšší plat jako doteraz, len si to treba odmakať. A bol by som veľmi rád, aby sme takéto trošičku spravodlivé odmeňovania alebo prvky spravodlivého odmeňovania vniesli aj do odmeňovania samotných poslancov. Ďakujem veľmi pekne.